b'\n_START_ARTICLE_\nKansallisarkiston Mikkelin toimipaikka\n_START_PARAGRAPH_\nKansallisarkiston Mikkelin toimipaikka on yksi Kansallisarkiston toimipaikoista. Se oli aiemmin Mikkelin maakunta-arkisto, yksi Suomen seitsem\xc3\xa4st\xc3\xa4 maakunta-arkistosta, jotka yhdess\xc3\xa4 Kansallisarkiston kanssa muodostivat arkistolaitoksen. Mikkelin maakunta-arkiston toimialueeseen kuuluivat Etel\xc3\xa4-Savon, Etel\xc3\xa4-Karjalan ja Kymenlaakson maakunnat. Vuoden 2017 alussa maakunta-arkistot sulautuivat osaksi Kansallisarkistoa. Niist\xc3\xa4 tuli Kansallisarkiston toimipaikkoja ja vanhan arkistolaitoksen rakenteet purettiin._NEWLINE_Toimipaikassa s\xc3\xa4ilytet\xc3\xa4\xc3\xa4n my\xc3\xb6s luovutetun alueen arkistoja Viipurin l\xc3\xa4\xc3\xa4nist\xc3\xa4. Toimipaikan erikoisteht\xc3\xa4v\xc3\xa4n\xc3\xa4 on huolehtia mikrofilmien varmuusarkiston yll\xc3\xa4pidosta.\n_START_SECTION_\nAineistot\n_START_PARAGRAPH_\nKansallisarkiston Mikkelin toimipaikassa s\xc3\xa4ilytet\xc3\xa4\xc3\xa4n asiakirjoja Etel\xc3\xa4-Savon, Etel\xc3\xa4-Karjalan, Kymenlaakson ja luovutetun Karjalan alueilta. Toimipaikan l\xc3\xa4hdeaineiston erityislaatu perustuu luovutetun Karjalan valtiollisten ja kunnallisten viranomaisten sek\xc3\xa4 luterilaisten ja ortodoksisten seurakuntien asiakirjoihin ja karttoihin, joita s\xc3\xa4ilytet\xc3\xa4\xc3\xa4n Viipurin maakunta-arkiston perint\xc3\xb6n\xc3\xa4 Mikkeliss\xc3\xa4. Seurakuntien kirkonkirjoista toimipaikka tekee sukuselvityksi\xc3\xa4 virallisia tarkoituksia (esimerkiksi perunkirjoituksia) varten. _NEWLINE_Entisen maakunta-arkiston vanhin asiakirja on vuodelta 1455 ja yhten\xc3\xa4iset asiakirjasarjat alkavat 1600-luvun lopusta. Asiakirjoja on t\xc3\xa4ll\xc3\xa4 hetkell\xc3\xa4 yli 13\xc2\xa0000 hyllymetri\xc3\xa4. Karttoja ja piirustuksia maakunta-arkiston kokoelmiin sis\xc3\xa4ltyy noin 200\xc2\xa0000 kappaletta.\n_START_SECTION_\nErikoisteht\xc3\xa4v\xc3\xa4t\n_START_PARAGRAPH_\nMikkelin maakunta-arkiston yhteyteen valmistui vuonna 1989 mikrofilmien varmuusarkisto, jonka tilat on suunniteltu erityisesti mikrofilmien pitk\xc3\xa4aikaista s\xc3\xa4ilytyst\xc3\xa4 varten. Mikrofilmien varmuusarkisto on ainut Suomessa. Varmuusarkistossa on t\xc3\xa4ll\xc3\xa4 hetkell\xc3\xa4 noin 24\xc2\xa0000 mikrofilmirullaa ja yli miljoona mikrokorttia. Toimipaikka ottaa korvausta vastaan s\xc3\xa4ilytett\xc3\xa4v\xc3\xa4ksi mikrofilmej\xc3\xa4 niin julkishallinnon viranomaisilta kuin yrityksilt\xc3\xa4kin koko Suomen alueelta.'